आइतबार आठौं राष्ट्रिय पत्रकारिता दिवस
मुलुककै जेठो समाचारमुलक पत्रिका गोरखापत्रको प्रकाशन आरम्भ भएको वि.सं. १९५८ वैशाख २४ गतेको स्मरणमा हरेक वर्षको वैशाख २४ गते राष्ट्रिय पत्रकारिता दिवस मनाउने गरिएको छ।
काठमाडौं,२३ वैशाख। आइतबार वैशाख २४ गते आठौं राष्ट्रिय पत्रकारिता दिवस मनाइदै छ। मुलुककै जेठो समाचारमुलक पत्रिका गोरखापत्रको प्रकाशन आरम्भ भएको वि.सं. १९५८ वैशाख २४ गतेको स्मरणमा हरेक वर्षको वैशाख २४ गते राष्ट्रिय पत्रकारिता दिवस मनाउने गरिएको छ। ‘पत्रकारितामा खोज र नवीनताः लोकतान्त्रिक गणतन्त्रको सफलता’ भन्ने मूल नाराका साथ पत्रकारिता दिवस मनाउन थालिएको सञ्चार तथा सूचना प्रविधि मन्त्रालयले जनाएको छ। पत्रकारिता दिवसको अवसरमा देशभर विभिन्न कार्यक्रम गरिने छ।सञ्चार तथा सूचना प्रविधि मन्त्रलायको आयोजनामा आइतबार दिउँसो १ बजे प्रधानमन्त्री तथा मन्त्रिपरिषद्को कार्यालय सिंहदरबारमा विशेष समारोह आयोजना गरिने भएको छ। समारोहमा नेपालको पत्रकारिताको क्षेत्रमा विशिष्ठ योगदान पुर्याउने दुई जनालाई वरिष्ठ पत्रकार सम्मान र ६ जनालाई राष्ट्रिय पत्रकारिता पुरस्कार प्रदान गरिने सञ्चार तथा सूचना प्रविधि मन्त्रीका सञ्चार विज्ञ नरेन्द्र केसीले जानकारी दिनुभयो। समारोहलाई प्रधानमन्त्री पुष्पकमल दाहाल ‘प्रचण्ड’ र सञ्चार तथा सूचना प्रविधि मन्त्री रेखा शर्माले सम्बोधन गर्नुहुनेछ। 